## Zakon o izmjenama i dopunama Zakona o sigurnosti prometa na cestama

### NN 43/1996 (31.5.1996.), Zakon o izmjenama i dopunama Zakona o sigurnosti prometa na cestama

# ZASTUPNIČKI DOM SABORA REPUBLIKE HRVATSKE

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZMJENAMA I DOPUNAMA ZAKONA O SIGURNOSTI PROMETA NA CESTAMA**

Proglašavam Zakon o izmjenama i dopunama Zakona o sigurnosti prometa
na cestama, koji je donio Zastupnički dom Sabora Republike Hrvatske na
sjednici 17. svibnja 1996.

Broj: 01-96-998/1

Zagreb, 21. svibnja 1996.

Predsjednik

Republike Hrvatske

**dr. Franjo Tuđman,** v. r.

---

## **ZAKON**

### **O IZMJENAMA I DOPUNAMA ZAKONA O SIGURNOSTI PROMETA NA CESTAMA**

Članak 1.

U Zakonu o sigurnosti prometa na cestama ("Narodne novine", br. 84/92.,
5/93., 6/93., 26/93. i 29/94.), u članku 1. stavak 2. mijenja se i glasi:

"Predstavničko tijelo jedinice lokalne samouprave i uprave, u skladu
s odredbama ovoga Zakona, uz prethodnu suglasnost policijske uprave, uređuje
promet na svom području tako da određuje:

1. ceste s prednošću prolaska,

2. dvosmjerni, odnosno jednosmjerni promet,

3. sustav tehničkog uređenja prometa,

4. ograničenja brzine kretanja vozila,

5. promet pješaka, biciklista, vozača mopeda i zaprežnih vozila, gonjenje
i vođenje stoke,

6. parkirališne površine i način parkiranja, zabrane parkiranja i mjesta
ograničenog parkiranja,

7. zone smirenog prometa,

8. blokiranje autobusa, teretnih automobila, priključnih vozila i radnih
strojeva na mjestima koja nisu namijenjena za parkiranje tih vrsta vozila
i način deblokade tih vozila,

9. postavljanje i održavanje zaštitnih ograda za pješake na opasnim
mjestima,

10. pješačke zone, sigurne pravce za kretanje školske djece, posebne
tehničke mjere za sigurnost pješaka i biciklista u blizini obrazovnih,
zdravstvenih i drugih organizacija, igrališta, kinodvorana i sl.,

11. uklanjanje dotrajalih, oštećenih i napuštenih vozila."

Iza stavka 2. dodaje se stavak 3. koji glasi:

"Iznimno od stavka 2. ovoga članka, kada se promet uređuje na dijelu
magistralne ili regionalne ceste, potrebna je i suglasnost Ministarstva
pomorstva, prometa i veza."

Članak 2.

U članku 3. stavak 6. mijenja se i glasi:

"Na području gdje se nalaze vojni objekti, pri kretanju vojnih jedinica
i vozila prometom vojnih vozila na cestama mogu upravljati pripadnici vojne
policije. Pripadnici vojne policije u prometu na cestama mogu obavljati
nadzor vojnih vozila."

Iza stavka 9. dodaje se stavak 10. koji glasi:

"Na prijelazima ceste preko željezničke pruge u istoj razini za vrijeme
nailaska vlaka, zaustavljanje prometa mogu u propisanoj odori i na propisani
način obavljati željeznički djelatnici."

Članak 3.

U članku 4. točki 3. broj: "3,25", zamjenjuje se brojem "3,5".

U točki 4. riječ: "tri", zamjenjuje se brojem: "3,25".

U točki 6. riječi: "tri metra", zamjenjuju se riječima: "3,5 metra".

Iza točke 23. dodaje se točka 23a. koja glasi:

"23a) "zona smirenog prometa" je područje u naselju obilježeno propisanim
prometnim znakom, u kojem se vozila ne smiju kretati brzinom većom od brzine
hoda pješaka i u kojem je dječja igra svugdje dopuštena."

U točki 30. iza riječi: "traktora", dodaju se riječi: "te motokultivatora
i radnih strojeva".

U točki 31. iza riječi: "motokultivator", dodaju se riječi: "s priključkom".

U točki 42. iza riječi: "namijenjeno za", riječ: "istovremeni" briše
se.

U točki 68. iza riječi: "osoba", dodaju se riječi: "poginula ili".

Iza točke 73. dodaje se točka 74. koja glasi:

"74) "manja materijalna šteta u prometnoj nezgodi" je šteta nastala
na objektima i na vozilima na kojima nisu oštećeni vitalni dijelovi za
upravljanje i zaustavljanje, a vozila se mogu samostalno kretati na cesti".

Članak 4.

U članku 7. stavku 1. riječi: "deset tona", zamjenjuju se riječima:
"11,5 tona".

Članak 5.

U članku 20. stavku 2. iza riječi: "znatnijeg ometanja prometa", dodaju
se u zagradi riječi: "(naglo kočenje, znatno usporenje i sl.)".

Članak 6.

U članku 25. stavku 2. riječi: "uključena sva četiri pokazivača", zamjenjuju
se riječima: "uključeni svi pokazivači".

Članak 7.

U članku 26. stavku 1. riječi: "i drugim prometnim uvjetima", brišu
se.

Članak 8.

U članku 28. stavku 1. riječi: "60 km", zamjenjuju se riječima: "50
km".

U članku 28. stavku 2. riječi: "60 km", zamjenjuju se riječima "50 km",
a iza riječi: "sat" točka se mijenja zarezom i dodaju se riječi: "a najviše
do 80 km na sat".

Članak 9.

Članak 29. mijenja se i glasi:

"Na cesti izvan naselja vozač se ne smije vozilom kretati brzinom većom
od brzine dopuštene postavljenim prometnim znakom, a najviše:

1) 130 km na sat na autocestama,

2) 100 km na sat na cestama namijenjenim isključivo za promet motornih
vozila,

3) 80 km na sat na ostalim cestama."

Članak 10.

U članku 30. stavku 1. točki 1. broj: "90", zamjenjuje se brojem: "80".

U točki 2. iza riječi: "prikolicom" briše se zarez i riječi: "za teretna
motorna vozila čija je najveća dopuštena masa veća od 7.500 kg".

U točki 3. iza riječi: "stajanje", dodaju se riječi: "za teretna motorna
vozila čija je najveća dopuštena masa veća od 7.500 kg".

Članak 11.

U članku 32. stavak 6. mijenja se i glasi:

"Vozač koji pri skretanju presijeca biciklističku stazu ili traku, dužan
je propustiti bicikle i mopede koji se kreću po biciklističkoj stazi ili
traci u istom ili suprotnom smjeru."

Članak 12.

U članku 33. stavak 3. briše se.

Članak 13.

U članku 34. stavku 1. točka 3. mijenja se i glasi:

"3) žuto svjetlo - upaljeno samostalno, znači da vozilo ne smije proći
crtu zaustavljanja niti smije ući u raskrižje, ako se u trenutku kad se
žuto svjetlo pojavi, nalazi na takvoj udaljenosti od prometnog svjetla
da se može na siguran način zaustaviti."

Stavak 2. mijenja se i glasi:

"Žuto svjetlo upaljeno istovremeno s crvenim svjetlom označava skoru
promjenu svjetla i pojavu zelenog svjetla, ali ne mijenja zabranu prolaska
koja je data crvenim svjetlom."

Članak 14.

U članku 54. stavku 2. riječi: "što prije", zamjenjuju se riječju: "odmah".

Članak 15.

Iza članka 59. dodaje se članak 59a. koji glasi:

"Članak 59a.

Premještanje vozila iz članka 59. ovoga Zakona obavlja Ministarstvo
unutarnjih poslova.

Iznimno od stavka 1. ovoga članka, uz prethodnu suglasnost Ministarstva
unutarnjih poslova, premještanje vozila obavlja organizacija, trgovačko
društvo ili pojedinac kojeg ovlasti nadležno tijelo jedinice lokalne samouprave
i uprave."

Članak 16.

U članku 75. stavak 1. mijenja se i glasi:

"Na vozilu u prometu na cesti moraju biti upaljena svjetla, i to:

1. na vozilu na motorni pogon - osim mopeda i motocikla bez bočne prikolice
- najmanje dva bijela ili žuta svjetla na prednjoj strani i paran broj
crvenih svjetala na stražnjoj strani,

2. na mopedu i motociklu bez bočne prikolice - najmanje jedno bijelo
ili žuto svjetlo na prednjoj strani i najmanje jedno crveno svjetlo na
stražnjoj strani."

Iza stavka 1. dodaje se novi stavak 2. koji glasi:

"Od prvog sumraka do potpunog svanuća (noću), a i danju u slučaju smanjene
vidljivosti, na biciklu mora biti upaljeno jedno svjetlo bijele boje na
prednjoj strani i jedno crveno svjetlo na stražnjoj strani, a na zaprežnom
vozilu najmanje jedno svjetlo na prednjoj strani i najmanje jedno crveno
svjetlo na stražnjoj strani, ili samo jedna svjetiljka koja je izrađena
tako da se s prednje strane vozila vidi bijelo svjetlo, a sa stražnje strane
vozila - crveno svjetlo."

Dosadašnji stavak 2. postaje stavak 3.

Članak 17.

U članku 77. točka 1. mijenja se i glasi:

"1) vozilo koje je zaustavljeno ili parkirano danju u uvjetima normalne
vidljivosti kao i noću na osvijetljenom dijelu ceste, tako da se jasno
vidi s dovoljne udaljenosti;"

Članak 18.

U članku 82. stavku 2. iza riječi: "po magli", stavlja se točka, a riječi:
"ili u slučaju smanjene vidljivosti", brišu se.

Članak 19.

U članku 93. stavak 1. mijenja se i glasi:

"Stoku i druge životinje ne smije se voditi niti ostavljati na cesti
bez nadzora".

Članak 20.

U članku 122. stavku 1. iza riječi: "policije", dodaju se riječi: "i
vojne policije".

Članak 21.

U članku 123. stavku 1. iza riječi u zagradi: "(članak 27.-30.)", dodaju
se riječi: "o prednosti prolaska (članak 32.),".

Članak 22.

Iza članka 123. dodaje se članak 123a. koji glasi:

"Članak 123a.

Iznimno od članka 123. ovoga Zakona, a vodeći računa o sigurnosti drugih
sudionika u prometu, na vozila policije s ugrađenim uređajima za utvrđivanje
prekršaja u prometu, na kojima nema posebnih uređaja za davanje svjetlosnih
i zvučnih znakova, ne primjenjuju se odredbe ovoga Zakona o ograničenju
brzine (članak 27.-30.) i prelaženja iz trake u traku (članak 45. stavak
1. točka 1.) kada neposredno slijede vozilo kojim je počinjen prekršaj."

Članak 23.

U članku 126. iza stavka 1. dodaje se novi stavak 2. koji glasi:

"Na vozilima policije, osim uređaja iz stavka 1. ovoga članka, mogu
se ugraditi i uređaji na kojima se ispisuju zapovijedi i obavijesti vozačima
koji se kreću ispred ili iza policijskih vozila (obvezno zaustavljanje,
stop policija, smanjite brzinu, prometna nezgoda, opasnost na cesti i sl.)."

Dosadašnji stavak 2. koji postaje stavak 3. mijenja se i glasi:

"Vozila iz članka 123. ovoga Zakona mogu imati više plavih rotacijskih
svjetala ugrađenih na najvišem dijelu vozila i uređaj za davanje znakova
u nizu tonova raznih visina, a vozila iz članka 124. ovoga Zakona samo
jedno plavo rotacijsko svjetlo i uređaj za davanje znakova u nizu tonova
raznih visina."

Članak 24.

Članak 136. mijenja se i glasi:

"Vozač i putnici tijekom vožnje u motornom vozilu na sjedalima na kojima
su ugrađeni sigurnosni pojasevi, dužni su koristiti pojas na način koji
je odredio proizvođač sigurnosnog pojasa."

Članak 25.

U članku 153. stavku 2. iza riječi: "autocestama", dodaju se riječi:
"i tunelima", a iza riječi: "dijelu", dodaju se riječi: "ili tunelima duljim
od 500 m".

Članak 26.

U članku 155. točki 2. točka se zamjenjuje točkom i zarezom.

Iza točke 2. dodaje se točka 3. koja glasi:

"3) zeleno svjetlo mora biti upaljeno kao samostalno svjetlo. Promjena
zelenog svjetla u žuto može se označiti treptanjem zelenog svjetla tri
puta."

Članak 27.

U članku 173. stavku 1. u uvodnoj rečenici iza riječi: "šteta," riječi:
"a vozač i kada je nastala samo manja materijalna šteta," brišu se.

Članak 28.

Iza članka 173. dodaje se članak 173a. koji glasi:

"Članak 173a.

Vozači sudionici u prometnoj nezgodi, u kojoj je uzrokovana manja materijalna
šteta na vozilima, dužni su odmah ukloniti vozila s kolnika, omogućiti
nesmetano odvijanje prometa, o prometnoj nezgodi obavijestiti najbližu
policijsku upravu ili policijsku postaju i moraju pričekati dolazak ovlaštene
službene osobe koja obavlja očevid."

Članak 29.

U članku 174. stavak 3. briše se.

Članak 30.

U članku 197. stavak 2. mijenja se i glasi:

"Propisom ministra prosvjete i športa uz suglasnost ministra unutarnjih
poslova, poslovi jedinstvenog procesa iz stavka 1. ovoga članka te stručnog
usavršavanja i stručnog nadzora kao javne ovlasti, povjeravaju se stručnoj
organizaciji iz članka 205. ovoga Zakona."

Članak 31.

U članku 198. stavak 2. mijenja se i glasi:

"Osposobljavanje kandidata za vozače iz nastavnog predmeta pružanje
prve pomoći osobama ozlijeđenim u prometnoj nezgodi organizira i provodi
Hrvatski crveni križ i zdravstvene ustanove za pružanje prve pomoći, koje
za to ovlasti ministar zdravstva."

Članak 32.

U članku 205. stavak 1. mijenja se i glasi:

"Poslove organiziranja i jedinstvenog provođenja vozačkih ispita kao
javne ovlasti, obavlja stručna organizacija kojoj je to povjereno propisom
koji donosi ministar prosvjete i športa, uz suglasnost ministra unutarnjih
poslova."

Članak 33.

U članku 206. iza stavka 5. dodaje se stavak 6. koji glasi:

"Odluka iz stavka 5. ovoga članka je opći akt iz članka 205. stavka
3. ovoga Zakona i objavljuje se u "Narodnim novinama."

Članak 34.

U članku 216. iza stavka 2. dodaje se novi stavak 3. koji glasi:

"Vozačka dozvola za upravljanje vozilima D kategorije i dozvola za upravljanje
tramvajem izdaje se s rokom važenja od pet godina."

Dosadašnji stavak 3. i 4. postaju stavak 4. i 5.

Članak 35.

Članak 229. mijenja se i glasi:

"Redovnim nadzornim zdravstvenim pregledima vozači se podvrgavaju prigodom
svakog produžeja vozačke dozvole."

Članak 36.

U članku 230. iza stavka 1. dodaje se novi stavak 2. koji glasi:

"Na izvanredni nadzorni zdravstveni pregled uputit će se i vozača kod
kojega je utvrđen udio alkohola u organizmu više od 1,1 g/kg ili je utvrđeno
da je pod utjecajem droga kao i vozača koji se odbije podvrći ispitivanju
pomoću odgovarajućih sredstava i aparata ima li u organizmu alkohola ili
droga."

Dosadašnji stavak 2. i 3. postaje stavak 3. i 4.

Članak 37.

Članak 231. mijenja se i glasi:

"Zdravstvene preglede obavljaju zdravstvene ustanove i specijalisti
medicine rada u privatnoj praksi koje ovlasti ministar zdravstva."

Članak 38.

U članku 234. iza stavka 3. dodaje se novi stavak 4. koji glasi:

"Iznimno od stavka 3. ovoga članka, u slučajevima iz članka 230. stavka
2. ovoga Zakona, naknadu za izvanredni nadzorni zdravstveni pregled snosi
vozač."

Dosadašnji stavak 4. postaje stavak 5.

Članak 39.

U članku 239. u stavku 3. iza riječi: "autobusa", dodaju se riječi:
"i tramvaja".

U stavku 5. iza riječi: "vozilom", stavlja se točka, a riječi: "i na
vozača tramvaja" brišu se.

Članak 40.

U članku 245. iza stavka 4. dodaje se novi stavak 5. koji glasi:

"Lake se prikolice ne registriraju prema propisima o registraciji vozila,
ali mogu sudjelovati u prometu na cestama pod uvjetom da su označene registarskom
pločicom i ako je na tehničkom pregledu utvrđeno da su ispravne".

Dosadašnji stavak 5. postaje stavak 6.

Članak 41.

U članku 247. stavku 1. točki 9. riječi: "40 tona", zamjenjuju se riječju:
"propisane".

Članak 42.

U članku 249. iza riječi: "snaga", riječi: "obojena posebnom bojom koja
je određena kao obilježje vojnih vozila," brišu se.

Članak 43.

U članku 261. stavak 1. mijenja se i glasi:

"Na vozilima koja se daju u najam (rent a car), vozilima kojima se obavlja
osposobljavanje kandidata za vozače, vozilima kojima se obavlja taksi prijevoz,
autobusima, teretnim vozilima za prijevoz opasnih tvari, teretnim vozilima
čija najveća dopuštena masa prelazi 7.500 kg i priključnim vozilima, obavljaju
se preventivni tehnički pregledi u smislu stavka 3 .ovoga članka."

Iza stavka 1. dodaje se novi stavak 2., koji glasi:

"Iznimno od stavka 1. ovoga članka, preventivnim tehničkim pregledima
ne podliježu lake prikolice, prikolice za stanovanje (karavana - kamp-prikolica),
prikolice traktora, vozila preuređena za prijevoz pčela, za zabavne radnje
i vozila radionice."

Dosadašnji stavak 2. postaje stavak 3.

Članak 44.

U članku 264. stavku 2. iza riječi: "spremom" dodaje se riječ: "prometnog,".

Članak 45.

U članku 265. stavak 2. mijenja se i glasi:

"Visinu naknade iz stavka 1. ovoga članka utvrđuje odlukom stručna organizacija
iz članka 277. ovoga Zakona prema propisima o kontroli cijena."

Iza stavka 2. dodaje se stavak 3. koji glasi:

"Odluka iz stavka 2. ovoga članka je opći akt iz članka 277. stavka
3. ovoga Zakona".

Članak 46.

U članku 273. stavku 1. iza riječi: "dopuštenje (licencu), dodaju se
riječi: "ili ako poslove povjerene stanici za tehnički pregled vozila ne
obavlja prema propisima i prema općim aktima stručne organizacije iz članka
277. ovoga Zakona".

Članak 47.

U članku 277. stavku 2. u drugoj rečenici iza riječi: "članka", dodaju
se riječi: "kao i stručni nadzor".

U stavku 3. iza prve rečenice dodaje se nova rečenica, koja glasi: "Opći
akti objavljuju se u "Narodnim novinama".

Članak 48.

U glavi IX. VOZILA naziv poglavlja 4. "Ispitivanje konstrukcijskih osobina
i uređaja vozila" mijenja se i glasi:

"4. ISPITIVANJE I HOMOLOGACIJA VOZILA"

Članak 49.

Ispred članka 279. dodaje se članak 278a. koji glasi:

"Članak 278a.

Vozila na motorni pogon i priključna vozila, odnosno njihovi dijelovi
i oprema koja se proizvode, moraju se podvrgnuti postupku homologacije
radi utvrđivanja odgovaraju li propisanim uvjetima homologacije.

Za homologirana vozila, odnosno njihove dijelove ili opremu, izdaje
se certifikat sukladnosti.

Za uvezena vozila, odnosno njihove dijelove ili opremu, koja imaju certifikat
sukladnosti izdan u inozemstvu, obavlja se postupak ispitivanja - provjera
vjerodostojnosti homologacije, o čemu se izdaje homologacijski list.

Certifikat sukladnosti, odnosno homologacijski list prema odredbama
stavka 1. i 3. ovoga članka, izdaje Državni zavod za normizaciju i mjeriteljstvo.

Državni zavod za normizaciju i mjeriteljstvo poslove iz stavka 1., 3.
i 4. ovoga članka ne može prenijeti na drugu pravnu osobu."

Članak 50.

U članku 279. iza stavka 3. dodaje se stavak 4. koji glasi:

"U postupku ispitivanja vozila provjerava se jesu li vozila, odnosno
pojedini uređaji na vozilima homologirani".

Članak 51.

U članku 283. stavku 1. riječ: "tekući" briše se.

Članak 52.

Iza članka 285. dodaje se članak 285a. koji glasi:

"Članak 285a.

Brzina kretanja vozila utvrđuje se pomoću uređaja za mjerenje brzine
kretanja vozila, tahografskog zapisa ili neposrednim praćenjem s vozilom.

Fotografija i videozapis s podacima o utvrđenoj brzini, tahografski
zapis i zapisnik o očitanju na radaru koji nema zapis ili brzinomjera,
služe kao dokaz o utvrđenoj brzini kretanja vozila."

Članak 53.

U članku 287. stavku 6. iza riječi: "pregledu", točka se mijenja zarezom
i dodaju se riječi: "vozaču koji se u naseljenom mjestu vozilom kreće brzinom
većom za 50 km/sat od dopuštene te vozaču koji napusti mjesto prometne
nezgode (članak 173. stavak 1. točka 1.)"

Iza stavka 6. dodaju se novi stavci 7., 8., 9. i 10. koji glase:

"U slučajevima iz stavka 2., 4. i 6. ovoga članka ovlaštena službena
osoba, uz predočenje dokaza o počinjenom prekršaju, privremeno oduzima
vozaču vozačku dozvolu do okončanja prekršajnog postupka, ali ne duže od
90 dana.

Protiv oduzimanja vozačke dozvole u slučajevima iz stavka 7. ovoga članka,
vozač može u roku od osam dana uložiti prigovor prekršajnom sudu putem
policijske uprave, odnosno policijske postaje, čija je ovlaštena službena
osoba oduzela vozačku dozvolu i koja je prigovor dužna u roku od 24 sata
od zaprimanja dostaviti prekršajnom sudu.

U slučajevima iz stavka 8. ovoga članka prekršajni sud dužan je donijeti
rješenje po uloženom prigovoru u roku od 30 dana od dana zaprimanja spisa,
a vrijeme za koje je vozačka dozvola oduzeta od strane ovlaštene osobe,
u slučajevima odbitka prigovora, uračunat će se u vrijeme zaštitne mjere
oduzimanja vozačke dozvole izrečene po prekršajnom sudu.

Prigovor iz stavka 8. ovoga članka ne odgađa oduzimanje vozačke dozvole".

U dosadašnjem stavku 7. koji postaje stavak 11., iza brojke: "1." briše
se zarez i dodaje riječ: "i", a riječi: "2., 4., i 6." brišu se.

U dosadašnjem stavku 8., koji postaje stavak 12., iza riječi: "vozač",
dodaju se riječi: "iz stavka 1. i 5. ovoga članka".

Dosadašnji stavak 9. postaje stavak 13.

Članak 54.

Iza članka 287. dodaju se članci 287a., 287b. i 287c, koji glase:

"Članak 287a.

Vozačima koji su kažnjeni za određene prekršaje iz ovoga Zakona, osim
novčane kazne, određuju se i kazneni bodovi.

Broj kaznenih bodova određuje se od jedan do tri, ovisno o težini prekršaja.

Kazneni bodovi se evidentiraju u evidenciju vozača na temelju pravomoćne
odluke o kažnjavanju, odnosno nakon naplate kazne na mjestu izvršenja prekršaja.

U slučaju stjecaja kazneni se bodovi određuju samo za prekršaj za koji
je utvrđen veći broj kaznenih bodova.

Članak 287b.

Vozača kojem je u roku dvije godine (24 mjeseca), zbog počinjenih prekršaja
iz ovoga Zakona, određeno najmanje pet kaznenih bodova, policijska uprava,
odnosno policijska postaja, u kojoj se vodi u evidenciji vozača, pozvat
će na predavanje o posljedicama prometnih nezgoda.

Za vozača koji se iz opravdanih razloga ne odazove pozivu iz stavka
1. ovoga članka, odredit će se novi rok za primjenu te mjere.

Vozača koji se ne odazove pozivu na predavanje o posljedicama prometnih
nezgoda, a svoj nedolazak ne opravda, kaznit će se na temelju članka 300.
stavka 1. točke 21. ovoga Zakona i privremeno će mu se rješenjem oduzeti
vozačka dozvola za vrijeme dok se ne odazove na predavanje. Žalba na rješenje
o privremenom oduzimanju vozačke dozvole ne odgađa izvršenje rješenja.

Vozaču kojem je u roku iz stavka 1. ovoga članka, zbog počinjenih prekršaja
iz ovoga Zakona, određeno najmanje sedam kaznenih bodova, oduzet će se
vozačka dozvola u trajanju od 90 dana.

Oduzeta vozačka dozvola prema stavku 4. ovoga članka vratit će se vozaču
nakon proteka roka iz stavka 4. ovoga članka, uz predočenje dokaza da je
zadovoljio na provjeri poznavanja prometnih propisa.

Provjeru poznavanja prometnih propisa iz stavka 5. ovoga članka, na
zahtjev vozača, 30 dana prije isteka roka iz stavka 4. ovoga članka, obavlja
policijska uprava koja vozača vodi u evidenciji, prema propisu što ga donosi
ministar unutarnjih poslova.

Vozaču, kojem u roku od četiri godine zbog počinjenih prometnih prekršaja
ponovo bude određeno sedam kaznenih bodova, oduzet će se vozačka dozvola
na 180 dana. Oduzeta vozačka dozvola vratit će se pod uvjetima utvrđenim
u stavku 5. i 6. ovoga članka.

Rješenje o oduzimanju vozačke dozvole donosi policijska uprava, odnosno
policijska postaja u čijoj se evidenciji vozač vodi. Žalba na rješenje
ne odgađa izvršenje rješenja.

Vozači koji su pozvani na predavanja i koji pristupe na provjeru poznavanja
prometnih propisa snose troškove predavanja, odnosno provjere u visini
koju odredi ministar unutarnjih poslova.

Članak 287c.

Kazneni bodovi za pojedinačni prekršaj brišu se iz evidencije po proteku
24 mjeseca od dana kada su određeni.

Vozaču prema kojem je primijenjena mjera iz članka 287b. stavka 4. i
7. ovoga Zakona, svi određeni kazneni bodovi se brišu nakon što pristupi
i zadovolji na provjeri poznavanja prometnih propisa."

Članak 55.

Članak 288. briše se.

Članak 56.

Članak 289. briše se.

Članak 57.

Članak 290. briše se.

Članak 58.

Članak 292. mijenja se i glasi:

"Vozač kojem je vozačka dozvola oduzeta (članak 286. i 287b.) ili je
isključen iz prometa (članak 287.), ne smije u prometu na cesti upravljati
vozilom za vrijeme dok mu je vozačka dozvola oduzeta, odnosno dok je isključen
iz prometa."

Članak 59.

U članku 293. stavku 2., u prvoj rečenici, iza riječi: "neispravnosti",
briše se točka i dodaju riječi: "ili odrediti da se vozilo pregleda u pokretnoj
stanici za tehnički pregled vozila."

Članak 60.

U članku 298. stavku 1. riječi: "u protuvrijednosti domaće valute 650
do 2.000 DEM", zamjenjuju se riječima: "od 6.000 do 25.000 kuna."

U stavku 1. ispred dosadašnje točke 1. dodaje se nova točka 1. koja
glasi:

"1. ako ne organizira i ne obavlja nadzor nad stanjem i održavanjem
javnih cesta ili objekata na njima, nad postavljanjem prometnih znakova
ili posebnih uređaja za osvjetljavanje i označavanje obilježenih pješačkih
prijelaza i nad osiguravanjem uvjeta za siguran i nesmetan promet na javnoj
cesti (članak 5.)."

Dosadašnje točke 1. do 29. postaju točke 2. do 30.

U stavku 2. i 3. riječi: "u protuvrijednosti domaće valute 250 do 500
DEM" zamjenjuju se riječima: "od 2.500 do 5.000 kuna".

U stavku 4. riječi: "u protuvrijednosti domaće valute 400 do 1.000 DEM"
zamjenjuju se riječima: "od 3.000 do 10.000 kuna".

U stavku 5. riječi: "u protuvrijednosti domaće valute 1.000 do 2.500
DEM" zamjenjuju se riječima: "od 10.000 do 30.000 kuna", riječi: "u protuvrijednosti
domaće valute 400 do 650 DEM" zamjenjuju se riječima: "od 3.000 do 8.000
kuna" a riječi: "u protuvrijednosti domaće valute 650 do 1.200 DEM" zamjenjuju
se riječima: "od 6.000 do 12.000 kuna".

Članak 61.

U članku 299. stavku 1. riječi: "u protuvrijednosti domaće valute od
400 do 1.200 DEM" zamjenjuju se riječima: "od 3.000 do 12.000 kuna".

U stavku 2. i 3. riječi: "u protuvrijednosti domaće valute od 120 do
400 DEM" zamjenjuju se riječima: "od 1.000 do 5.000 kuna".

U stavku 4. riječi: "u protuvrijednosti domaće valute od 250 do 650
DEM" zamjenjuju se riječima: "od 2.000 do 6.000 kuna".

U stavku 5. riječi: "u protuvrijednosti domaće valute od 650 do 2.000
DEM" zamjenjuju se riječima: "od 6.000 do 15.000 kuna", riječi: "u protuvrijednosti
domaće valute od 250 do 500 DEM" zamjenjuju se riječima: "od 2.000 do 5.000
kuna", a riječi: "u protuvrijednosti domaće valute od 400 do 1.000 DEM"
zamjenjuju se riječima: "od 3.000 do 10.000 kuna".

Članak 62.

Članak 300. mijenja se i glasi:

"Novčanom kaznom u iznosu od 500 kuna kaznit će se za prekršaj:

1. vozač koji ne zaustavi vozilo kada naiđe na vozilo kojim se prevoze
djeca, kad je to vozilo zaustavljeno na kolniku radi ulaženja ili izlaženja
djece (članak 16. stavak 4.),

2. vozač koji na cesti postupa suprotno odredbama članka 24. stavka
2. ovoga Zakona,

3. vozač koji se vozilom na cesti u naselju kreće brzinom koja je za
više od 30 km na sat veća od dopuštene brzine, odnosno vozač koji se vozilom
na cesti izvan naselja kreće brzinom koja je za više od 50 km na sat veća
od dopuštene brzine (članak 28., 29. i 30.),

4. vozač koji glede pravila prednosti prolaska postupi suprotno odredbama
članka 32. ovoga Zakona,

5. vozač koji na mjestu na kojem se prometom upravlja uređajem za davanje
znakova prometnim svjetlima, ne zaustavi svoje vozilo na znak crvenog svjetla
(članak 34. stavak 1. točka 1.),

6. vozač koji otpočne ili obavi pretjecanje ili obilaženje suprotno
odredbama članka 45. stavka 1. ovoga Zakona,

7. vozač koji obavi pretjecanje prometnom trakom namijenjenom prometu
iz suprotnog smjera, ispred vrha prijevoja ili u zavoju gdje je preglednost
ceste nedovoljna (članak 47.),

8. vozač koji pretječe vozilo koje se zaustavilo ispred obilježenog
pješačkog prijelaza radi propuštanja pješaka (članak 49.),

9. vozač koji ne zaustavi vozilo ispred obilježenog pješačkog prijelaza
kad mu je datim znakom zabranjen prolaz (članak 107. stavak 1.),

10. sudionik u prometu koji postupi suprotno odredbama članka 111. ovog
Zakona,

11. sudionik u prometu koji ne postupi po zahtjevu izraženom pomoću
znaka ili po naredbi ovlaštenih osoba iz članka 170. stavka 1. ovoga Zakona,

12. vozač koji ne ostane na mjestu prometne nezgode (članak 173. stavak
1. i članak 173a.),

13. osoba koja je neposredno sudjelovala u prometnoj nezgodi, ako uzima
alkoholna pića ili opojne droge ili lijekove na kojima je označeno da se
ne smiju upotrebljavati prije i za vrijeme vožnje, prije nego što se obavi
očevid (članak 179. stavak 1.),

14. vozač koji upravlja vozilom pod utjecajem opojnih droga ili lijekova
na kojima je označeno da se ne smiju upotrebljavati prije i za vrijeme
vožnje ili je bolestan, ili u takvom duševnom stanju da je nesposoban za
sigurno upravljanje vozilom (članak 194.),

15. vozač pod utjecajem alkohola koji počne upravljati ili upravlja
vozilom u prometu na cesti (članak 195. stavak 1.), odnosno vozač ili instruktor
vožnje ako u organizmu ima alkohola ili pokazuje znake alkoholne poremećenosti
(članak 195. stavak 3.),

16. osoba koja u prometu na cesti upravlja vozilom prije stjecanja prava
na upravljanje (članak 214.),

17. vlasnik vozila koji ne da podatke ili dade krive podatke o identitetu
osobe kojoj je dao vozilo na upravljanje (članak 224. stavak 3.),

18. vozač koji upravlja vozilom koje nije registrirano (članak 245.),

19. vozač koji upravlja vozilom kojem je istekao rok važenja tehničkog
pregleda (članak 260.),

20. vozač ili instruktor vožnje koji odbije podvrgnuti se ispitivanju
ili stručnom pregledu, odnosno uzimanju krvi ili krvi i urina (članak 285.
stavak 2. i 3.),

21. vozač koji se ne odazove pozivu na predavanje o posljedicama prometnih
nezgoda (članak 287 b. stavak 3.).

Za prekršaje iz stavka 1. točke 1., 2., 4., 5., 6., 7., 8., 9., 10.
i 11. izriče se i zaštitna mjera oduzimanja vozačke dozvole u trajanju
od mjesec dana.

Za prekršaje iz stavka 1. točke 3., ukoliko je brzina kretanja vozila
u naselju veća od 50 km/sat, izriče se i zaštitna mjera oduzimanja vozačke
dozvole u trajanju od tri mjeseca.

Za prekršaje iz stavka 1. točke 12., 14., 15. i 20. izriče se i zaštitna
mjera iz stavka 3. ovoga članka.

Za prekršaje iz stavka 1. ovoga članka kojim je izazvana neposredna
opasnost za drugog sudionika u prometu ili je izazvana prometna nezgoda,
počinitelj će se kazniti novčanom kaznom u iznosu od 700 do 4.000 kuna,
a vozaču će se uz kaznu izreći i zaštitna mjera oduzimanja vozačke dozvole
u trajanju od šest mjeseci.

Za prekršaj iz stavka 1. točke 17. ovoga članka, novčanom kaznom u iznosu
od 500 do 2.000 kuna kaznit će se odgovorna osoba u trgovačkom društvu
ili drugoj pravnoj osobi.

Osim novčane kazne za prekršaje iz stakva 1. točke 3., 12., 14., 15.
i 20. ovoga članka, vozaču se određuju i tri kaznena boda, a za prekršaje
iz stavka 1. točke 1., 2., 4., 5., 6., 7., 8., 9., 10., 11., 13., 16. i
17. ovoga članka, vozaču se određuju dva kaznena boda.

Vozaču koji počini prekršaj iz stavka 5. ovoga članka, nakon utvrđivanja
kaznenih bodova prema stavku 7. ovoga članka, određuju se dodatna dva kaznena
boda.

Novčanom kaznom od 1.000 do 5.000 kuna kaznit će se vozač koji upravlja
vozilom za vrijeme kada mu je vozačka dozvola oduzeta ili dok je isključen
iz prometa."

Članak 63.

Članak 301. mijenja se i glasi:

"Novčanom kaznom u iznosu od 200 kuna kaznit će se na mjestu izvršenja
prekršaja:

1. vozač koji se nesmanjenom brzinom kreće pored vozila javnog prijevoza
putnika ili pored autobusa kojim se obavlja prijevoz za vlastite potrebe,
zaustavljenog na stajalištu, i time ugrozi osobe koje u to vozilo ulaze
ili iz njega izlaze (članak 16. stavak 1.),

2. vozač koji ne zaustavi vozilo iza vozila javnog prijevoza putnika
ili iza autobusa kojim se obavlja prijevoz za vlastite potrebe, zaustavljenog
na stajalištu kad osobe moraju prijeći preko prometne trake ili biciklističke
staze kojom se njegovo vozilo kreće (članak 16. stavak 3.),

3. vozač koji namjerava na cesti obaviti neku radnju vozilom, a prethodno
se nije uvjerio da to može učiniti bez opasnosti za druge sudionike u prometu
ili za imovinu (članak 18. stavak 2.),

4. vozač koji pri uključivanju u promet postupi suprotno odredbama članka
20. stavak 1. ovoga Zakona,

5. vozač koji za kretanje svog vozila koristi cestu, odnosno kolnik
ili prometnu traku, odnosno stazu koja nije namijenjena za promet one vrste
vozila kojoj to vozilo pripada (članak 21.),

6. vozač koji se ne kreće desnom stranom kolnika u smjeru kretanja (članak
22. stavak 1.) ili koji vozilo u kretanju drži suprotno odredbama članka
22. stavak 2. ovoga Zakona,

7. vozač koji se kreće vozilom suprotno odredbama članka 23. ovoga Zakona,

8. vozač koji se na cesti s kolnikom za promet u oba smjera, na kojem
postoje tri prometne trake, kreće prometnom trakom koja se nalazi uz lijevi
rub ceste u pravcu kretanja vozila (članak 24. stavak 1.),

9. vozač koji brzinu kretanja svoga vozila ne prilagodi osobinama i
stanju ceste i drugim uvjetima (članak 26. stavak 1.),

10. vozač koji smanji brzinu kretanja vozila do te mjere da svojim vozilom
čini smetnje normalnom toku prometa (članak 26. stavak 2.),

11. vozač koji mijenja način upravljanja vozilom suprotno odredbama
članka 27. ovoga Zakona,

12. vozač koji se vozilom na cesti u naselju kreće brzinom koja je za
10 do 30 km na sat veća od dopuštene brzine, odnosno vozač koji se vozilom
na cesti izvan naselja kreće brzinom koja je za 30 do 50 km na sat veća
od dopuštene brzine (članak 28. i 29. i članak 30. stavak 1.),

13. vozač koji prilikom skretanja postupi suprotno odredbama članka
31. ovoga Zakona,

14. vozač koji postupi suprotno odredbi članka 33. ovoga Zakona,

15. vozač koji na raskrižju postupi suprotno odredbi članka 35. ovoga
Zakona,

16. vozač koji prilikom napuštanja raskrižja u slučaju iz članka 36.
ovoga Zakona ne propusti sve sudionike u prometu koji se kreću u smjeru
kojim je promet otvoren,

17. vozač koji na raskrižju postupi suprotno odredbi članka 37. ovoga
Zakona,

18. vozač koji obavlja mimoilaženje suprotno odredbama članka 38. ovoga
Zakona,

19. vozač koji obavlja pretjecanje ili obilaženje kad, s obzirom na
karakteristike ceste i postojeće okolnosti na cesti i u prometu, ili na
tehnička svojstva vozila, ugrožava druge sudionike u prometu (članak 41.
stavak 2.),

20. vozač koji obavlja pretjecanje s desne strane (članak 42. stavak
1.),

21. vozač koji s lijeve strane pretječe vozilo koje je na kolniku zauzelo
takav položaj i čiji vozač daje takav znak da se sa sigurnošću može zaključiti
da to vozilo skreće ulijevo (članak 42. stavak 2.),

22. vozač koji s lijeve strane pretječe vozilo koje se kreće po tračnicama
postavljenim na sredini kolnika ili ako ga pretječe sa desne strane kad
između toga vozila i desnog ruba kolnika ne postoji prometna traka (članak
42. stavak 3.),

23. vozač koji obilazi suprotno odredbi članka 43. ovoga Zakona,

24. vozač koji u slučaju iz članka 44. stavka 1. ovoga Zakona ne pomakne
svoje vozilo k desnom rubu kolnika,

25. vozač koji povećava brzinu kretanja svog vozila dok ga drugo vozilo
pretječe (članak 44. stavak 2.),

26. vozač koji u slučajevima iz članka 44. stavka 3. ovoga Zakona ne
pomakne svoje vozilo što više udesno, odnosno ne zaustavi svoje vozilo
na prikladnom mjestu,

27. vozač koji pri pretjecanju ili obilježavanju ne drži svoje vozilo
na potrebnoj udaljenosti od vozila koje pretječe ili obilazi (članak 45.
stavak 2.),

28. vozač koji pretječe drugo vozilo suprotno odredbama članka 48. ovoga
Zakona,

29. vozač koji pretječe drugo vozilo koje se približava obilježenom
pješačkom prijelazu ili koje prelazi pješački prijelaz (članak 49.),

30. vozač koji postupi suprotno odredbama članka 50. stavka 1. ovoga
Zakona,

31. vozač koji vozilo zaustavljeno na kolniku ne obilježi posebnim znakom
ili na način propisan u članku 61. ovoga Zakona,

32. vozač koji vozilom presijeca kolonu pješaka koja se kreće kolnikom
(članak 63.),

33. vozač koji ne drži potreban razmak kad se kreće iza drugog vozila
(članak 83. i 84.),

34. vozač koji u odnosu na pješaka koji je stupio ili stupa na obilježeni
pješački prijelaz postupi suprotno odredbama članka 107. stavka 2. i članka
108. stavka 1. i 2. ovoga Zakona,

35. vozač koji prilikom skretanja vozilom na bočnu cestu na čijem ulazu
ne postoji obilježeni pješački prijelaz postupi suprotno odredbi članka
109. ovoga Zakona,

36. vozač koji se približava vozilom prijelazu ceste preko željezničke
pruge u istoj razini, na način suprotan odredbama članka 110. stavka 1.
ovoga Zakona, odnosno sudionik u prometu koji prelazi preko željezničke
pruge na način suprotan odredbi članka 110. stavka 2. ovoga Zakona,

37. vozač koji postupi suprotno odredbi članka 112. ovoga Zakona,

38. vozač vozila koji postupi suprotno odredbi članka 114. ovoga Zakona,

39. vozač vozila koji prilikom uključivanja na autocestu, odnosno isključivanja
s autoceste, postupi suprotno odredbama članka 118. ovoga Zakona,

40. vozač koji vozilom na cesti kroz tunel izvodi radnje čije je izvođenje
u tunelu zabranjeno (članak 120.),

41. sudionik u prometu koji u odnosu na vozila pod pratnjom postupi
suprotno odredbama članka 122. ovoga Zakona,

42. sudionik u prometu koji u odnosu na vozila s pravom prednosti prolaska
postupi suprotno odredbama članka 123., 124. i 125. ovoga Zakona,

43. vozač koji se vozilom kreće suprotno značenju prometnog svjetla
iz članka 157. stavak 1. ovoga Zakona,

44. vozač koji u prometu na cesti upravlja vozilom koje je isključeno
iz prometa (članak 293. stavak 3. i 4.).

Osim novčane kazne za prekršaje iz stavka 1. ovoga članka, vozaču se
određuje i jedan kazneni bod.

Za prekršaje iz stavka 1. ovoga članka kojim je izazvana neposredna
opasnost za drugog sudionika u prometu ili prometna nezgoda, počinitelj
će se kazniti novčanom kaznom u iznosu od 500 do 1500 kuna.

Vozaču koji počini prekršaj iz stavka 3. ovoga članka, nakon utvrđivanja
kaznenog boda prema stavku 2. ovoga članka, određuju se dodatna dva kaznena
boda."

Članak 64.

Iza članka 301. dodaje se članak 301a. koji glasi:

"Članak 301a.

Novčanom kaznom u iznosu od 150 kuna kaznit će se na mjestu izvršenja
prekršaja:

1. osoba koja postupi suprotno odredbi članka 10. stavka 1. ovoga Zakona,

2. osoba koja s kolnika ili nogostupa ne ukloni vozilo, otpatke, predmete
i tvari koje je ostavila, nanijela ili bacila, ili koje su s njezina vozila
pale, ili ih je pri zaustavljanju vozila stavila na cestu (članak 10. stavak
2. i 3.),

3. osoba koja postupi suprotno odredbama članka 11. ovoga Zakona,

4. osoba koja postupi suprotno odredbama članka 53. stavka 2. ovoga
Zakona,

5. vozač koji prilikom vučenja priključnog vozila postupi suprotno odredbama
članka 64. ovoga Zakona,

6. pješak odnosno vodič ili gonič stoke koji postupi suprotno odredbi
članka 79. ovoga Zakona,

7. gonič ili vlasnik stoke koji pusti ili ostavi stoku na cesti bez
nadzora (članak 93. stavak 1.),

8. vozač vozila koje vuče drugo vozilo, ako postupi suprotno odredbama
članka 115. ovoga Zakona,

9. vozač koji u prometu na cesti ima ugrađene ili upotrebljava posebne
uređaje suprotno odredbi članka 126. ovoga Zakona,

10. vozač koji vozilom prevozi teret kojim se ugrožava sigurnost sudionika
u prometu ili nanosi šteta cesti ili objektima na cesti (članak 127. stavak
2. točka 1.),

11. vozač koji tijekom vožnje postupi suprotno odredbi članka 135. stavka
1. ovoga Zakona,

12. sudionik u prometu koji se ne pridržava ograničenja, zabrana ili
obveza izraženih postavljenim prometnim znacima (članak 148. stavak 4.),

13. osoba koja postupi suprotno odredbi članka 150. ovoga Zakona,

14. osoba koja postupi suprotno odredbi članka 151. ovoga Zakona,

15. vozač koji postupi suprotno odredbama članka 174. ovoga Zakona,

16. osoba koja je bila prisutna tijeku prometne nezgode ako odbije dati
osobne podatke (članak 175.),

17. vozač koji na zahtjev ovlaštene službene osobe ne preveze osobu
ozlijeđenu u prometnoj nezgodi do najbliže zdravstvene ustanove (članak
176. stavak 1.),

18. vozač ili vlasnik vozila ako ne postupi prema odredbama članka 178.
stavak 1. ovoga Zakona,

19. vozač koji upravlja vozilom one vrste ili kategorije koja nije upisana
u njegovoj vozačkoj dozvoli (članak 217. stavak 2.),

20. vozač koji postupi suprotno odredbama članka 221. stavka 1. ovoga
Zakona,

21. vlasnik vozila koji svoje vozilo da na upravljanje osobi iz članka
224. stavka 2. ovoga Zakona,

22. vozač koji u prometu na cesti upravlja vozilom koje ne ispunjava
propisane uvjete glede dimenzija, ukupne mase ili osovinskog opterećenja,
ili nema ispravne propisane uređaje za upravljanje, uređaje za zaustavljanje,
uređaje za spajanje vučnog i priključnog vozila, tahograf, gume ili nema
tahograf, ili ako ga za vrijeme vožnje ne uključi (članak 243. stavak 1.),

23. vozač vozila koje je privremeno registrirano ako tim vozilom upravlja
poslije isteka roka važenja privremene registracije (članak 253.),

24. vlasnik vozila koji ne vrati registarske pločice vozila kojem nije
produžena važnost prometne dozvole ili tehničkog pregleda ni poslije 15
dana od proteka važenja ili ako u propisanom roku ne odjavi vozilo, odnosno
ne prijavi promjenu podataka upisanih u prometnoj dozvoli ili knjižici
vozila (članak 254.),

25. sudionik u prometu, osim vozača i instruktora vožnje, koji odbije
podvrgnuti se ispitivanju ili stručnom pregledu, odnosno uzimanju krvi
ili urina (članak 285. stavak 2. i 3.),

26. vozač koji u roku osam dana po primljenom rješenju ne preda svoju
vozačku dozvolu policijskoj upravi odnosno policijskoj postaji (članak
287b. stavak 4.).

Za prekršaje iz stavka 1. ovoga članka kojima je izazvana neposredna
opasnost za drugog sudionika u prometu ili prometna nezgoda, počinitelj
će se kazniti novčanom kaznom u iznosu od 300 do 1.000 kuna i odredit će
mu se dva kaznena boda."

Članak 65.

Članak 302. mijenja se i glasi:

"Novčanom kaznom u iznosu od 100 kuna kaznit će se na mjestu izvršenja
prekršaja:

1. vozač čije vozilo, suprotno odredbama članka 17. stavka 1. ovoga
Zakona, ima na prednjoj strani svjetlosne, svjetlosno-signalne ili reflektirajuće
uređaje ili materije, koji daju svjetla crvene boje, a na zadnjoj strani
svjetla bijele boje,

2. vozač koji se vozilom na cesti u naselju kreće brzinom koja je do
10 km na sat veća od dopuštene brzine, odnosno vozač koji se vozilom na
cesti izvan naselja kreće brzinom koja je za 10 do 30 km na sat veća od
dopuštene brzine (članak 28. i 29. i članak 30. stavak 1.),

3. vozač koji obavlja mimoilaženje suprotno odredbama članka 39. ovoga
Zakona ili postupi suprotno odredbi članka 40. ovoga Zakona,

4. vozač koji ne da zvučni ili svjetlosni znak upozorenja kad je to
dužan učiniti ili ih nepotrebno upotrijebi (članak 51. i 52.),

5. vozač koji pri zaustavljanju ili parkiranju vozila ne postupi po
odredbama članka 54. ovoga Zakona,

6. vozač koji zaustavi ili parkira vozilo suprotno odredbama članka
55. ovoga Zakona,

7. vozač koji zaustavi ili parkira svoje vozilo suprotno odredbama članka
57. i 58. ovoga Zakona,

8. vozač koji na cesti ostavi vozilo, a ne poduzme sve mjere kojima
se sprečava da vozilo samo krene ili da ga neovlaštene osobe stave u pokret
(članak 62.),

9. vozač traktora koji u prometu na cesti vuče zaprežno vozilo koje
nije preuređeno za traktorsku vuču ili vuče više od jednog zaprežnog vozila,
ili vuče zaprežno vozilo koje nema kotače s pumpanim gumama, ili koje nije
priključeno traktoru krutom zglobnom vezom (članak 65.),

10. vozač koji vuče neispravno vozilo suprotno odredbama članka 68.,
69. i 70. te članka 71. stavka 2. i 3. ovoga Zakona,

11. osoba koja upravlja vučenim vozilom koje se vuče pomoću užeta ili
krute veze, ako nema odgovarajuću vozačku dozvolu (članak 72.),

12. vozač koji vuče natovareno teretno vozilo s priključnim vozilom
ili bez priključnog vozila, odnosno traktor s priključnim vozilom suprotno
odredbama članka 73. ovoga Zakona,

13. vozač koji neispravno vozilo vuče pomoću užeta ako je razmak između
vučnog i vučenog vozila kraći od 3 m (članak 74.),

14. vozač koji noću ili u slučaju smanjene vidljivosti postupi suprotno
odredbama članka 75. i 77. ovoga Zakona,

15. vozač koji glede uporabe kratkih svjetala postupi suprotno odredbama
članka 80. stavak 2. ovoga Zakona,

16. vozač koji upotrebljava svjetla za označavanje vozila suprotno odredbama
članka 81. ovoga Zakona,

17. vozač koji po magli ne upotrebljava propisana svjetla ili ako ta
svjetla upotrebljava na način suprotan odredbama članka 82. ovoga Zakona,

18. vozač bicikla, mopeda i motocikla koji postupi suprotno odredbama
članka 87. ovoga Zakona,

19. vozač zaprežnog vozila koji ne upravlja zaprežnim vozilom što se
kreće po cesti ili koji zaprežno vozilo ostavi bez nadzora na cesti (članak
89.),

20. vozač zaprežnog vozila koji u prometu na cesti u zaprežno vozilo
upregne više od dvije zaprege jednu iza druge ili u prometu na cesti zapregom
vuče više od jednog vozila, ili za zaprežno vozilo priveže više od jednog
grla stoke, ili ga ne priveže sa stražnje desne strane, ili ako nema pratioca
(članak 91. i 92.),

21. osoba koja na magistralnoj cesti goni stoku ili vodi vezana više
od dva grla stoke ili dva grla stoke ne vodi krajnjom desnom stranom kolnika
(članak 95.),

22. gonič stoke koji postupi suprotno odredbama članka 96. ovoga Zakona,

23. pješak koji na obilježenom pješačkom prijelazu ili raskrižju na
kojem se prometom pješaka upravlja prometnim svjetlima za pješake ne postupi
po tim znakovima (članak 104. stavak 1.) ili postupi suprotno odredbama
članka 104. stavka 2. i 3. ovoga Zakona,

24. pješak koji prilikom prelaženja preko kolnika na mjestu na kojem
nije obilježen pješački prijelaz, ometa promet vozila (članak 105.),

25. pješak, gonič stoke i vozač vozila koje se ne smatra motornim vozilom
ili vozač motornog vozila koje ne može razviti brzinu od najmanje 40 km
na sat, ako se kreću autocestom ili cestom namijenjenom isključivo za promet
motornih vozila (članak 113. stavak 1. i 2.),

26. vozač vozila koji se na autocesti ne kreće krajnjom desnom prometnom
trakom kada ta traka nije zakrčena vozilima u koloni (članak 116. stavak
1.),

27. vozač vozila koji postupi suprotno odredbi članka 117. ovoga Zakona,

28. vozač vozila koji za vrijeme kretanja kroz tunel ne drži upaljena
kratka svjetla za osvjetljavanje ceste (članak 121.),

29. vozač koji upravlja vozilom koje je opterećeno suprotno odredbi
članka 127. stavka 1. ovoga Zakona,

30. vozač koji optereti vozilo kojim upravlja suprotno odredbama članka
127. stavka 2. točke 2. do 5. ovoga Zakona,

31. vozač koji glede smještaja tereta na vozilu ili označavanja tereta
postupi suprotno odredbama članka 128. ovoga Zakona,

32. vozač koji teret na vozilu noću, kao i danju u slučaju smanjene
vidljivosti, ne označi na način iz članka 129. ovoga Zakona,

33. vozač koji prevozi osobe u zatvorenom prostoru vozila koji se ne
može otvoriti iznutra (članak 133.),

34. vozač koji prevozi osobe suprotno odredbi članka 134. ovoga Zakona,

35. vozač ili druga osoba koja se za vrijeme vožnje ne veže sigurnosnim
pojasom (članak 136.),

36. vozač koji na teretnom motornom vozilu u prostoru za smještaj tereta
ili na priključnom vozilu koje vuče traktor prevozi osobe suprotno odredbama
članka 140. i 141. ovoga Zakona,

37. vozač koji u prometu na cesti prevozi osobe na teretnom motornom
vozilu ili na priključnom vozilu na kojem je zabranjeno prevoziti osobe
(članak 145.),

38. osoba koja se prevozi teretnim motornim vozilom u prostoru za smještaj
tereta ili priključnim vozilom koje vuče traktor ili radni stroj ako stoji
u vozilu, sjedi na stranicama vozila, na nestabilnom teretu ili na teretu
koji prelazi visinu stranica vozila (članak 146.),

39. vozač koji bez odobrenja vozilom na motorni pogon obavlja pokusnu
vožnju na cesti ili ne poduzme mjere osiguranja određene u odobrenju za
pokusnu vožnju ili za vrijeme pokusne vožnje prevozi osobe koje nisu navedene
u odobrenju (članak 147.),

40. vozač koji upravlja vozilom u pratnji natjecatelja ako vozilo ne
označi posebnim znakom (članak 188.),

41. vozač koji u prometu na cesti upravlja vozilom, a nije mu izdana
vozačka dozvola ili je njegovoj vozačkoj dozvoli istekao rok važenja, ili
ne koristi pomagala koja su upisana u njegovu vozačku dozvolu (članak 192.),

42. osoba koja osposobljava kandidata za vozača vozila, a ne ispunjava
za to propisane uvjete i instruktor vožnje ako nema pri sebi dozvolu instruktora
vožnje i vozačku dozvolu ili ih ne pokaže na zahtjev ovlaštene službene
osobe (članak 200.),

43. vozač koji upravlja biciklom ili zaprežnim vozilom suprotno odredbama
članka 213. ovoga Zakona,

44. vozač koji ne postupi prema odredbi članka 227. ovoga Zakona,

45. vozač koji upravlja autobusom ili vozilom čija je najveća dopuštena
masa veća od 3.500 kg ili instruktor vožnje ako obavlja obuku iz nastavnog
predmeta upravljanje vozilom duže od vremena propisanog u članku 239. ovoga
Zakona,

46. vozač koji postupa suprotno odredbama članka 240. ovoga Zakona,

47. vozač koji u prometu na cesti upravlja vozilom koje nema ispravne
propisane uređaje i opremu, osim uređaja za upravljanje, uređaja za zaustavljanje,
uređaja za spajanje vučnog i priključnog vozila, tahografa i guma (članak
243. stavak 1.),

48. vozač koji u prometu na cesti upravlja vozilom koje nije označeno
pokusnim pločicama (članak 245. stavak 2.),

49. vozač vozila registriranog u stranoj zemlji, ako nema važeću prometnu
dozvolu, registarske pločice ili međunarodnu oznaku zemlje registracije,
ili ako vuče strano neregistrirano priključno vozilo koje nije označeno
s ponovljenim brojem vučnog vozila (članak 251.),

50. vozač ili vlasnik koji vozilo ne podvrgne izvanrednom tehničkom
pregledu (članak 262. stavak 2. i 3.),

51. vozač koji uključi u promet na cesti vozilo kojem je to kontrolor
na tehničkom pregledu zabranio (članak 269.),

52. vozač koji u prometu na cesti upravlja vozilom suprotno odredbi
članka 279. ovoga Zakona.

Za prekršaj iz stavka 1. ovoga članka kojim je izazvana neposredna opasnost
za drugog sudionika u prometu ili prometna nezgoda, počinitelj će se kazniti
novčanom kaznom u iznosu od 150 do 500 kuna.

Vozaču koji počini prekršaj iz stavka 2. ovoga članka određuju se dva
kaznena boda."

Članak 66.

Članak 303. mijenja se i glasi:

"Novčanom kaznom u iznosu od 50 kuna kaznit će se na mjestu izvršenja
prekršaja:

1. vozač koji upravlja vozilom za prijevoz djece koje nije obilježeno
posebnim znakom (članak 16. stavak 5.),

2. vozač koji prije obavljanja radnji iz članka 18. ovoga Zakona ne
upozori o svojoj namjeri druge sudionike u prometu ili to ne učini pravodobno
(članak 19. stavak 1.) ili postupi suprotno odredbi članka 19. stavak 2.
ovoga Zakona,

3. vozač koji prilikom kretanja vozila unatrag postupi suprotno odredbama
članka 25. ovoga Zakona,

4. vozač koji poslije obavljenog pretjecanja ili obilaženja vozilom
ne zauzme položaj na prometnoj traci kojom se do tada kretao (članak 46.),

5. osoba koja na zaustavljenom ili parkiranom vozilu otvara vrata i
time ometa kretanje drugih sudionika u prometu ili ugrožava sigurnost prometa
(članak 56.),

6. vozač radnog stroja ako u prometu na cesti vuče priključke koji ne
služe njegovoj namjeni (članak 66.),

7. tko biciklom ili mopedom u prometu na cesti vuče priključno vozilo
suprotno odredbi članka 67. ovoga Zakona,

8. vozač bicikla i mopeda ako postupi suprotno odredbi članka 86. ovoga
Zakona,

9. vozač motocikla i mopeda i osobe koje se prevoze tim vozilom, ako
u prometu na cesti ne nose zaštitnu kacigu za vrijeme vožnje (članak 88.),

10. vozač zaprežnog vozila koji za vrijeme vožnje na cesti ne drži uzde
u rukama ili ne vodi zapregu prema odredbama članka 90. ovoga Zakona,

11. gonič stoke koji stoku ne drži što bliže desnom rubu ceste (članak
93. stavak 2.),

12. gonič koji postupi suprotno odredbama članka 97. ovoga Zakona,

13. pješak koji se nepotrebno zadržava na kolniku ili se na kolniku
igra, sanjka, skija i sl., ili se na cesti koja ima nogostup ili drugu
površinu određenu za kretanje pješaka kreće kolnikom (članak 98.),

14. pješak koji u slučaju iz stavka 2. članka 99. ovoga Zakona ometa
ili sprečava promet vozila,

15. pješak koji se kreće po kolniku suprotno odredbama članka 100.,
101. i 102. ovoga zakona,

16. pješak koji preko kolnika i biciklističke staze ili trake prelazi
na način suprotan odredbama članka 103. ovoga Zakona,

17. vodič organizirane kolone pješaka i pješaci ako se ne kreću u koloni
po jedan, noću i danju za vrijeme smanjene vidljivosti te u drugim slučajevima
kada je to potrebno radi sigurnosti prometa, a vodič i ako je kolona duža
od 50 metara ili je razmak između kolona manji od 50 metara (članak 106.),

18. vozač bicikla, mopeda ili motocikla koji prevozi predmete šire od
50 cm sa svake strane vozila kao i vozač bicikla i mopeda koji na priključnom
vozilu prevozi predmete šire od 80 cm (članak 130.),

19. vozač koji vozilom prevozi osobe suprotno odredbama članka 131.
i 132. ovoga Zakona,

20. osoba koja se prevozi vozilom ako na bilo koji način ometa vozača
u upravljanju vozilom ili ako utječe na njega da upravlja vozilom na način
kojim se umanjuje sigurnost prometa (članak 135.),

21. osoba koja za vrijeme kretanja vozila u promet na cesti iskače,
otvara vrata, naginje se izvan vozila ili se vozi na vanjskim dijelovima
vozila, ili na traktorskim priključcima, ili uskače u vozilo (članak 137.),

22. vozač koji za vrijeme kretanja po cesti prevozi osobe suprotno odredbama
članka 139. i 142. ovoga Zakona,

23. vozač koji u prometu na cesti nema pri sebi odobrenje za prijevoz
osoba teretnim motornim vozilom odnosno priključnim vozilom koje vuče traktor
ili to odobrenje ne pokaže na zahtjev ovlaštene službene osobe (članak
143.),

24. vozač koji na turističkom vlaku prevozi osobe suprotno odredbama
članka 144. ovoga Zakona,

25. kandidat za vozača koji za vrijeme upravljanja vozilom nema pri
sebi ili odbije pokazati uvjerenje da je duševno i tjelesno sposoban za
upravljanje vozilom (članak 202. stavak 2.),

26. instruktor vožnje koji na cesti osposobljava kandidata za vozača
na vozilu koje nije označeno posebnim pločicama (članak 204. stavak 1.),

27. vozač koji nema pri sebi odgovarajuću važeću vozačku dozvolu ili
je ne pokaže na zahtjev ovlaštene osobe (članak 224. stavak 1.),

28. vozač koji nema pri sebi važeću potvrdu za korištenje pokusnih pločica,
ako koristi vozilo suprotno izdanoj potvrdi ili ako je ne pokaže na zahtjev
ovlaštene osobe, ili vozilom vuče laku prikolicu koja nema registarsku
pločicu (članak 245. stavak 4. i 5.),

29. vozač koji nema kod sebe važeću prometnu dozvolu za vozilo kojim
upravlja ili prometnu dozvolu ne pokaže na zahtjev ovlaštene osobe ili
ju ostavi u vozilu bez nadzora (članak 246. stavak 3.),

30. vozač vozila koji nema propisan broj registarskih pločica ili na
kojem su te pločice ili međunarodna oznaka postavljene tako da se dobro
ne vide ili nisu čitljive (članak 248.).

Za prekršaj iz stavka 1. ovoga članka, kojim je izazvana neposredna
opasnost za drugog sudionika u prometu ili prometna nezgoda, počinitelj
će se kazniti novčanom kaznom u iznosu od 120 do 300 kuna".

Članak 67.

Članak 305. briše se.

Članak 68.

U članku 306. iza stavka 2. dodaje se novi stavak 3. koji glasi:

"Vozaču koji kaznu za koju su određeni kazneni bodovi, ne plati u roku
iz stavka 2. ovoga članka, ili u istom roku ne uloži prigovor policijskoj
upravi čija je ovlaštena službena osoba utvrdila prekršaj, umjesto naplate
novčane kazne odmjerit će se dvostruki broj kaznenih bodova od bodova utvrđenih
za počinjeni prekršaj."

U dosadašnjem stavku 3. koji postaje stavak 4. riječi: "ili hrvatskog
državljanina s privremenim boravkom u inozemstvu" brišu se.

Članak 69.

Članak 307. mijenja se i glasi:

"Ako instruktor vožnje izgubi pravo upravljati vozilima na temelju članka
287 b. ovoga Zakona ili mu bude izrečena zaštitna mjera oduzimanja vozačke
dozvole, on se za to vrijeme ne smije baviti osposobljavanjem kandidata
za vozače u praktičnom upravljanju vozilom."

Članak 70.

U članku 308. stavku 1. iza riječi: "zaštitnim mjerama", dodaju se riječi:
"kaznenim bodovima".

Članak 71.

U članku 316. stavku 1. točki 1. iza riječi: "zaštitnim mjerama", dodaju
se riječi: "kaznenim bodovima", a iza riječi u zagradi: "(licence)", dodaju
se riječi: "o programu i načinu predavanja o posljedicama prometnih nezgoda
i programu i načinu provjere poznavanja propisa,".

U stavku 2. točki 1. iza riječi: "sigurnosti prometa" zarez se zamjenjuje
točkom zarezom i dodaju se riječi: "propis o odori i načinu zaustavljanja
prometa na prijelazima ceste preko željezničke pruge u istoj razini".

U stavku 2. točki 2. i 3. riječi: "industrije, brodogradnje i energetike"
zamjenjuju se riječju: "gospodarstva".

U stavku 3. točki 1. iza riječi: "suglasnosti s" dodaju se riječi: "ministrom
unutarnjih poslova i".

U stavku 3. točki 2. iza riječi: "suglasnosti s" dodaju se riječi: "ministrom
unutarnjih poslova i".

U stavku 4. iza točke 2. dodaje se točka 3. koja glasi:

"3. u suglasnosti s ministrom unutarnjih poslova propiše uvjete o prostoru,
nastavnim sredstvima, priručniku i opremi za provođenje nastave, pružanje
prve pomoći i drugim uvjetima koje trebaju osigurati ustanove iz članka
198. stavka 2. ovoga Zakona sadržaju programa osposobljavanja kandidata
za vozače i predavače iz predmeta pružanje prve pomoći, provođenju ispita
i ispitnom povjerenstvu te o sadržaju, obliku i veličini potvrde o položenom
ispitu te evidencijama u svezi s propisima koje donosi."

U stavku 6. iza riječi: "vojnih vozila" točka se zamjenjuje zarezom
i dodaju se riječi: "te da, u suglasnosti sa ministrom unutarnjih poslova,
propiše način kontrole vojnih vozila u prometu na cestama".

Iza stavka 6. dodaje se stavak 7. koji glasi:

"Ovlašćuje se ravnatelj Državnog zavoda za normizaciju i mjeriteljstvo
da donese propise o homologaciji vozila."

Članak 72.

Stanice za tehnički pregled vozila osnovane prema dosadašnjim propisima,
nastavljaju radom prema odredbama ovoga Zakona.

Članak 73.

Na ceste izgrađene prema odredbama Zakona o sigurnosti prometa na cestama
ne primjenjuju se odredbe članka 3. stavka 1., 2. i 3. te članka 4. ovoga
Zakona.

Opremanje postojećih branika treptavim crvenim svjetlima (članak 166.
stavak 3.) mora se obaviti u roku od dvije godine od stupanja na snagu
ovoga Zakona.

Do opremanja treptavim crvenim svjetlom postojeći branici moraju biti
opremljeni crvenim mirnim svjetlom.

Članak 74.

Organizacije iz članka 198. stavka 2. Zakona o sigurnosti prometa na
cestama, koje su do dana stupanja na snagu ovoga Zakona obavljale osposobljavanje
kandidata za vozače iz nastavnog predmeta pružanje prve pomoći osobama
ozlijeđenim u prometnoj nezgodi, nastavljaju radom prema dosadašnjim propisima.

Članak 75.

U cijelom tekstu Zakona o sigurnosti prometa na cestama riječi: "Općine
odnosno Grad Zagreb", zamjenjuju se riječima: "predstavničko tijelo jedinice
lokalne samouprave i uprave", riječi: "kulture i prosvjete" zamjenjuju
se riječima: "prosvjete i športa", riječi: "policijske stanice", zamjenjuju
se riječima: "policijske postaje", riječ: "organ", zamjenjuje se riječju:
"tijelo", riječ: "kontrola" zamjenjuje se riječju: "nadzor", riječ: "komisija"
zamjenjuje se riječju: "povjerenstvo" te riječi: "suci za prekršaje" zamjenjuju
se riječima: "sud za prekršaje" u odgovarajućim padežima.

Članak 76.

Danom stupanja na snagu ovoga Zakona prestaje važiti odredba članka
15. Zakona o određivanju poslova iz samoupravnog djelokruga jedinica lokalne
samouprave i uprave ("Narodne novine", broj 75/93.).

Članak 77.

Ovlašćuje se Odbor za zakonodavstvo Zastupničkog doma Sabora Republike
Hrvatske da utvrdi, jezično ispravi i izda pročišćeni tekst Zakona o sigurnosti
prometa na cestama.

Članak 78.

Ovaj Zakon stupa na snagu osmoga dana od dana objave u "Narodnim novinama",
a primjenjuje se od 1. srpnja 1996. godine.

Klasa: 340-08/95-01/03

Zagreb, 17. svibnja 1996.

ZASTUPNIČKI DOM

SABORA REPUBLIKE HRVATSKE

Predsjednik

Zastupničkog doma Sabora

**akademik Vlatko Pavletić,** v. r.

Zakon, NN 43/1996-840